Դիցուք` Փաշինյանը նշել էր, որ մյուս քաղաքական ուժերին պետք է ժամանակ տալ ընտրություններին պատրաստվելու համար: Այս հարցում վճռորոշը, ինչ խոսք, նոր ԸՕ-ն է, որ դեռ պետք է ընդունվի, բայց պակաս կարեւոր չէ նաեւ ապագա խորհրդարանի պատկերը, որի համեմատ էլ կձեւավորվի նոր կառավարությունը` առանց ավելորդ էպիտետների` ժամանակավոր, հաշտության, համերաշխության եւ այլն: Այս ուղղությամբ են այսօր ընթանում «աշխատանքները», որոնք խիստ որոշակի ժամանակ են պահանջում: Կարծում եմ` մենք առիթներ շատ կունենանք լսելու անուններ, որոնք մինչ այժմ անհայտ են եղել մեզ, խորհրդարանում եւ ապագա կառավարությունում տեսնելու մարդկանց, որոնց չենք տեսել ո՛չ ՀՀԿ-ում, ո՛չ էլ «թավշյա հեղափոխության» հարթակին: Ովքե՞ր են նրանք… Չշտապենք հետեւություններ անել, մանավանդ, որ նոր ԸՕ-ով ամեն ինչ արվում է, որպեսզի ընտրողն իր ապագա ընտրյալներին չճանաչի: Եվ դրա «լավագույն» տարբերակն էլ կառավարությունից են հուշել` ընտրողը, առանց որեւէ նշումի, կուսակցության անունով քվեաթերթիկը դնում է ծրարի մեջ եւ վերջ: Սա խոսում է ինչպես արտահերթ ընտրությունը «Նիկոլի ընտրության» վերածելու, այնպես էլ նոր անունները ժամանակից շուտ չհրապարակայնացնելու, ՀՀ նախկին եւ ներկա իշխանությունների կաբինետային ու «դաչայում» բարիդրացիական համագործակցությունը միառժամանակ թաքցնելու մեծ ցանկության մասին: Առայժմ վատ չի ստացվում: Իսկ ի՞նչ կունենանք նախընտրական փուլում, եթե առանձին ուժեր, այնուամենայնիվ, բարձրաձայնեն այս մասին, եւ որոշ փակագծեր բացվեն: